Matild Manukyan

Matild Manukyan () — erməniəsilli Türkiyə vergi ödəmə üzrə rekordçu fahişəxana rəhbəri, sutenyor.

 Həyatı 
Bir aristokrat ailədən gəlir. Notre Dame de Sionu bitirdikdən sonra iş həyatını dərziliklə başlamışdır. Həyat yoldaşının ölməsindən sonra oğlu ilə tək qalmış və kübar dərzilik işindən soyumuşdur.

Manukyan açmış olduğu atelyedə paltarlar tikərək pul qazanmışdır. Karaköydə atasına məxsus binaları fahişəxana işlədənlərə kirayəyə verən Manukyan, buradan qazanacağını verə bilməyən bir kirayəçisi vasitəsilə bu işə ortaq olmuşdur. Əvvəlcə ev sahibi kimi bu işə başlayan Manukyan illər ərzində fahişəxana sayını 14-ə çatdırdı. Daha sonra Manukyana məxsus fahişəxanaların sayı 34 oldu.

"Fahişəxana kraliçası" və "Fahişəxana patronu" olaraq bilinən Matild Manukyan həm də xeyriyyəçiliklə məşğul olmuşdur. Sağlığı dövründə bir çox yetim və yoxsul şagirdi oxutduğu məlumdur. Müxtəlif fondlara mənzillər bağışlamışdır. Erməni kilsəsinə bəxşiş vermək istəmiş, lakin kilsə qəbul etməmişdir. Manukyan tərəfindən iflasdan xilas olunan üç biznesmen Çində hazırlatdıqları Manukyan heykəlini məşhur iş xanımının evinin bağçasına yerləşdirmişdirlər.

 Vergi qeydləri 
Fahişəxanalardan qazandığı pulları daşınmaz əmlaka yatıraraq ailəsindən qalan daşınmaz əmlak sayını artıran Manukyan 6 dəfə vergi rekordçusu kimi bir neçə mükafat almışdır.

 Əmlakı 
Manukyanın 500 mənzili, 50 mağazası, 4 mehmanxanası, 4 yay evi, 220 ticarət məqsədli taksi lövhəsi, 37 fahişəxanası, 40 binası, 2 fabriki, Kalamisdə yaxtası, bir ədəd Rolls-Royce, dörd ədəd BMW və dörd ədəd Mercedes avtomobili və oteli vardır. Kirayəçilərinə Şişli Bələdiyyəsi və Şişli Ədliyyəsi daxildir.

 Varisi 
Yeganə varisi ABŞ-da yaşayan oğlu Kerope Çilingirdir.

Kateqoriya:Sutenyorlar